钦定古今图书集成/明伦汇编/交谊典/第037卷 > 《曲礼下》
## 钦定古今图书集成/明伦汇编/交谊典/第037卷 > 《曲礼下》

大夫士见于国君，君若劳之，则还辟，再拜稽首。君若
迎拜，则还辟，不敢答拜。

〈注〉谓大夫、士见君，既拜矣，而复见劳也。《聘礼》曰：“君劳使者及介，君皆答拜。”还辟，不敢答拜，嫌与君亢宾主之礼。迎拜，谓君迎而先拜之。〈疏〉自此至“相答拜也”一节，论君臣男女相答拜之法。此谓大夫士出聘他国君之礼。劳，慰也。“还辟”，逡巡也。稽首，头至地也。初至行聘享私觌礼毕，而主君又别慰劳己在道路之勤，故逡巡而退辟也。《聘礼》无还辟之文者，文不备也。“君若迎拜”，谓聘宾初至大门外，主君迎而拜之。宾是使臣，不敢当礼，则逡巡不敢答主君之拜，故《聘礼》云：“宾入门左，公再拜，宾辟，不答拜”是也。〈集说〉蓝田吕氏曰：“还辟再拜稽首，以君臣之礼见他国之君也。迎拜则还辟，他国之君，以宾主之礼接己，而己不敢亢也。”马氏曰：“礼莫盛于再拜，拜莫重于稽首。《仪礼周官》凡宾主君臣之接也，皆以再拜为节。特《乡饮》则主人三拜，众宾一拜而已。《士相见，聘礼》至于礼之杀者，亦一拜而已。再拜所以为盛礼也。《周官》：‘九拜先稽首’。”《记》曰：“稽首，服之甚。”孟武伯曰：“非天子，寡君无所稽首。”知武子曰：“天子在而君辱稽首，寡君惧矣。”此稽首所以为礼之重也。所谓大夫者，聘礼之宾也。所谓士者，聘礼之介也。总而言之，皆谓之客。故《周官司仪》“君劳客，客再拜稽首”是也。然《聘礼》宾之受几、受币、私觌莫不稽首，其于郊劳与归饔、饩者亦稽首。则大夫之稽首于国君者，非特拜劳而已，《记》之所言特一端也。《聘礼》卿劳宾于郊，宾再拜，劳者不答拜。及归饔饩，宾再拜；大夫不答拜。《昏礼》宾奠雁再拜，主人不答拜。则不敢答拜者，非特辟君之迎拜而已，《记》之所言亦一端也。叶氏曰：“用下敬上，谓之贵贵，故大夫士见于国君，不敢答拜；用上”敬下。谓之尊贤。故下文贵贱虽不敌。宾主相尊。则先拜贵。贵者礼也。尊

“贤者义也。” 江陵项氏曰：“《荀子·大略》篇曰：‘平衡曰拜’，谓磬折，头与腰平如衡也。下衡曰稽首，至地曰稽颡。” 大夫之臣，拜不稽首。以是推之，则今之折腰揖，即古之拜也；今之低首揖，即古之稽首也。今之拜，伏，其头至地，乃类古之稽颡耳。然今之拜，自是古之跪、俯、伏三事，殊与古拜不类。今之揖，其形用古之拜，其声用今之“喏” ，亦是两事，皆与古之不类也。古揖，举手而无声。

大夫士相见，虽贵贱不敌。“主人敬客则先拜客，客敬
主人则先拜主人。”

〈注〉尊贤也。〈疏〉此谓使臣行礼，受劳已竟，次见彼国卿大夫也。惟贤是敬，不计宾主贵贱，虽为大夫而德劣，亦先拜有德之士也。谓“异国则尔，同国则否。”〈集说〉蓝田吕氏曰：“尊贤之义，贵贱之势，有不得夺之也。”马氏曰：“相见贵于相下，相下贵于相先。士相见礼，若先生异爵者，请见之则辞，辞不得命，则先见之。然则拜之礼盖亦若此。故主人敬客，则先拜客；客敬主人，则先拜主人也。《燕礼》：‘宾升自西阶，主人先拜至。《聘礼》‘宾入大门，主君先拜迎，则先拜之礼，不特大夫、士而已’’”，《记》之所言，亦一端也。

“凡非吊丧，非见国君，无不答拜者。”大夫见于国君，国
君拜其辱；士见于大夫，大夫拜其辱。同国始相见，主
人拜其辱。君于士，不答拜也；非其臣，则答拜之。大夫
于其臣，虽贱，必答拜之。男女相答拜也。

〈注〉《礼》尚往来，丧宾不答拜，不自宾客也。国君见士，不答其拜，士贱也。自外来而拜，拜见也。自内来而拜，拜辱也。非其臣则答拜，不臣人之臣也。大夫答其臣之拜，辟正君也。男女嫌远，别不相答拜以明之。〈疏〉礼尚往来，己虽贤德，而必皆相答拜。凡拜而不答拜者，惟吊丧与士见己君二条耳。吊宾本来助执丧事，非行宾主之礼，《士丧礼》“有宾则拜之，宾不答拜”是也。君不答士拜。《聘礼》士介四人，君皆答拜者，以其他国之士故也。大夫见于国君，谓见他国君也。故《聘礼》云“公在门左拜”，是拜其辱也。士见于大夫，大夫拜其辱者，谓平常相答拜，非加敬也。故《聘礼》“宾朝服问卿，卿迎于庙门外再拜”是也。“同国始相见，主人拜其辱”者，前是异国，此明同国，同国，则主人必先拜辱也。若君于己士，以其贱，故不答拜。他国之士，非己尊所加，故答之。然《聘礼》云：“聘使还，士介四人，君旅答拜”者，敬其奉使而还。士相见礼，士见国君，君答拜者，以其初为士，敬之故也。大夫为君，宜辟正君，故不辨己臣贵贱皆答拜也。男女相别，或嫌其不相答，故明虽别必宜答也。〈集说〉横渠张氏曰：“吊丧不答拜，主人拜，伏以哭。吊者难答，故辟之。君与士不答拜，于大夫亦有时而答，尊贤也。”讲义曰：“举吊丧及见国君二条，以明拜之皆答耳。”蓝田吕氏曰：“‘吊丧者，主人拜宾，宾不答’。《少仪》曰：‘适有丧者曰比，童子曰听事；适公卿之丧曰听。役于司徒。诸侯使人相吊，辞云：‘寡君有宗庙之事，不得承事’。则凡’”吊者，非以宾客来，独主拜宾之辱而已，宾不可申其敬也。马氏曰：“《士丧礼》：‘吊者升自西阶，主人进中庭，哭拜稽颡，宾出，主人拜送于门外。三日成服，主人拜众宾。此吊丧所以无答拜之礼也。士之于君，朝则不坐，燕则不与，大享则旅食而已，此君与士所以无答拜之礼也。君于他邦之人，使介者还其币，则非其臣答拜之可矣。大夫之臣不稽首于大夫，所以辟君也，则其臣虽贱，必答拜之可知矣。《昏礼》：‘主妇一拜，婿答再拜，则男女相答拜可知矣’’。”庐陵胡氏曰：“《左传》哀十二年，仲尼吊季孙放绖而拜，则丧宾亦拜矣。”长乐刘氏曰：“大夫见于国君，国君拜其辱者，古之士进以道，不以禄也。道可以固国”康民者，非礼不足以安之。君而无礼，虽万锺之禄不顾也。是故以禄致者，不足以为贤，又况其君慢之而不顾者乎？子曰：“君使臣以礼，臣事君以忠。”《孟子》曰：“君视臣如草芥，臣视君如寇仇。”然则拜其辱，为国以致其忠，非惮其屈己也，矧其下者乎？君于士不答拜者，始升于乡，去民未远也。大夫之于士，犹国君之于大夫焉。男女相答拜，人伦之义，以敬为本。